Transport for London (TfL), compania de transport din oraș, a arătat că ambasada americană a acumulat datorii de 14,6 milioane de lire sterline, după 20 de ani în care nu a plătit taxa privind traficul din centrul capitalei.
TfL a precizat că, deși majoritatea ambasadelor din Londra își plătesc taxele, „o minoritate încăpățânată… refuză să facă acest lucru, în ciuda demersurilor noastre pe canale diplomatice”. „Vom continua să urmărim toate taxele neplătite și notificările de penalizare aferente și facem presiuni pentru ca această problemă să fie abordată la Curtea Internațională de Justiție”, a transmis TfL.
„În conformitate cu dreptul internațional, așa cum se reflectă în Convenția de la Viena din 1961 privind relațiile diplomatice, poziția noastră este că taxa de congestionare a traficului este o taxă de care misiunile diplomatice sunt scutite”, a transmis un purtător de cuvânt al ambasadei americane.
Taxa este una zilnică şi care se aplică majorității maşinilor între orele 07:00 și 18:00 în zilele lucrătoare și între orele 12:00 și 18:00 în weekend.
Ambasada Japoniei este a doua pe listă, cu datorii de peste 10 milioane de lire sterline, în timp ce reprezentanţa Indiei înregistrează datorii de 8,5 milioane de lire sterline. În total, ambasadele au de plată 143,5 milioane de lire sterline, datorie acumulată din 2003, atunci când a fost introdusă taxa pentru mașinile care trec prin centrul orașului.